Dan pobjede i domovinske zahvalnosti i Dan hrvatskih branitelja obilježen je u Gradu Jastrebarskom 4. kolovoza. Kod Spomen obilježja „Nevinoj patnji hrvatskih žrtava svih ratova“ u Jastrebarskom odana je počast svima koji su dali svoj život za Hrvatsku. Dan pobjede proslavili su dan ranije kako bi mogli sudjelovati i branitelji koji će Oluju obilježiti u Kninu.
– To je vjerojatno razdoblje koje će svaki Hrvat pamtiti dok je živ jer smo s nevjerojatnom strepnjom slušali o svakom napredovanju akcije, kako je to bila jedna veličanstvena i brza akcija koja je oslobodila Hrvatsku u dva dana, kazao je gradonačelnik Zvonimir Novosel potvrđujući kako smatra da mladi danas nedovoljno znaju o tome.
– Svaka mladež je u svoje vrijeme bila prilično nezainteresirana za neku povijest koja je prethodila. Mislim da svi mi moramo malo više utjecati na to da mladi ljudi budu svjesni toga koliko je to razdoblje važno i kolika je činjenica da Hrvatska koja je stoljećima tražila neovisnost da je to u ovo naše doba i ostvarila i to mislim da mladi ljudi moraju znati, cijeniti i pamtiti ta vremena.
A ta vremena nam kazuju kako je oko 200 tisuća branitelja sudjelovalo u akciji Oluja, njih 240 za Domovinu je dalo svoj život.